Nieu-Seeland breek Blitsbok-harteFoto: GB Jordaan Dit was kliphard, maar Nieu-Seeland is die uiteindelike wenner van die Kaapstad-sewestoernooi nadat hulle die Blitsbokke met 7 – 5 in ’n aksiebelaaide eindstryd geklop het. Die eerste helfte was teen ’n vuurwarm-tempo gespeel en albei spanne se verdediging moes hul storie ken om die verskeie aanvalle in die kiem te smoor. Geen punte is in dié helfte aangeteken nie. Foto: GB Jordaan Justin Geduld het egter kort nadat spel hervat is vir die eerste punte van die wedstryd gesorg toe hy skitterend ’n skop saam met Seabelo Senatla opgevolg het. Sy drie is egter nie verdoel nie. En dít was uiteindelik die verskil tussen die twee spanne. Nieu-Seeland se Ngarohi McGarvey-Black het ’n rukkie daarna onder die pale gedruk, wat die daaropvolgende skepskop verspotmaklik gemaak het. Tog sal Blitsbok-ondersteuners mor oor die strafskop wat laat in die wedstryd teen Dylan Sage vir ’n moontlike hoogvat toegeken is. Die heruitsendings wat op die groot skerms vertoon is, het na allesbehalwe ’n hoogvat gelyk. Foto: GB Jordaan Die strafskop het net Nieu-Seeland se houvas op die balbesit versterk en met die sekondes wat op die horlosie aftik, is besit ongelooflik belangrik. Die Blitsbokke kon vier jaar laas ’n toernooi in Suid-Afrika wen. Maar vandag word hul vaardighede, talent en deursettingsvermoë beslis deur die hele land waardeer.